ข้อมูลสรุป (Executive Summary)

ธุรกิจของกลุ่มอาร์เอสมีลักษณะเป็นธุรกิจบันเทิงและกีฬาครบวงจร
โดยดำเนินกิจการในลักษณะกลุ่มบริษัท โดยมี บริษัท อาร์เอส จำกัด (มหาชน) เป็นบริษัทแม่
และถือหุ้นในบริษัทย่อยที่ทำธุรกิจต่างๆ กันออกไปในอุตสาหกรรมบันเทิงและกีฬา

ณ วันที่ 31 ธันวาคม 2550 กลุ่มอาร์เอสมีบริษัทย่อยที่ประกอบธุรกิจด้านต่างๆกันทั้งสิ้น 11 บริษัท
ซึ่งครอบคลุม ธุรกิจเพลง ธุรกิจดิจิตอล ธุรกิจโชว์บิซ ธุรกิจภาพยนตร์ ธุรกิจกีฬา และธุรกิจสื่อ

การดำเนินธุรกิจเพลงของกลุ่มอาร์เอสมีลักษณะครบวงจรซึ่งเริ่มต้นตั้งแต่กระบวนการผลิตและสร้างสรรค์งานเพลง
สร้างสรรค์การตลาด จัดจำหน่าย ส่งเสริมการขาย จัดเก็บลิขสิทธิ์
และการนำลิขสิทธิ์ไปหารายได้ในรูปแบบใหม่ๆ ซึ่งสินค้าเพลงของกลุ่ม
จะประกอบไปด้วยทั้งเพลงไทยสากล และเพลงไทยลูกทุ่ง
ปัจจุบันธุรกิจเพลงดำเนินการภายใต้บริษัทแม่ โดยมีค่ายเพลงที่รับผิดชอบการผลิตผลงานเพลงทั้งสิ้น
6 ค่ายเพลง เป็นการผลิตผลงานเพลงสตริง 5 ค่าย และผลงานเพลงลูกทุ่ง 1 ค่าย

ธุรกิจดิจิตอลเป็นอีกช่องทางหนึ่งของการบริหารทรัพย์สินทางปัญญาที่ทางบริษัทฯเป็นทั้งผู้ผลิต
และเป็นเจ้าของลิขสิทธิ์ โดยการให้บริการคอนเทนต์สำหรับโทรศัพท์มือถือ คอมพิวเตอร์
และเครื่องเล่นพกพาต่างๆ อาทิเช่น การให้บริการดาวน์โหลดเสียงรอสาย (Ring Back Tone)
การให้บริการดาวน์โหลดเสียงเรียกเข้าโทรศัพท์ (Ringtone)
การให้บริการดาวน์โหลดภาพดาราศิลปินเป็นภาพหน้าจอ (Wallpaper)
การให้บริการดาวน์โหลดเพลงดิจิตอลแบบเต็มเพลง(Full Song Download) เป็นต้น
นอกจากนี้บริษัทฯได้เริ่มดำเนินธุรกิจบันเทิงออนไลน์ (Entertainment Online Business)
โดยการสร้าง 3 เว็บไซด์ ได้แก่ www.zheza.com, www.youdumv.com และwww.pleng.com
ให้เป็นแหล่งชุมชนหรือศูนย์รวมสาระความรู้ควบคู่ความบันเทิง (community)
เพื่อตอบโจทย์ไลฟ์สไตล์ของกลุ่มวัยรุ่น ที่ปัจจุบันมีพฤติกรรมหันมาบริโภคสื่อออนไลน์มากขึ้น

ในส่วนของธุรกิจโชว์บิซ ประกอบด้วย 4 ธุรกิจหลัก ได้แก่ การจัดคอนเสิร์ตทั้งในและต่างประเทศ,
การจัดอีเว้นท์และโชว์, งานโครงการราชการ และการบริหารศิลปิน
ในปีที่ผ่านมามีโปรเจกต์ขนาดใหญ่ที่บริษัทฯเข้าไปบริหารจัดการ เช่น งาน Pattaya Music
Festival, งาน WWE Summerslam in Thailand, งานกีฬามหาวิทยาลัยโลก ฯลฯ
นอกจากนี้บริษัทยังขยายธุรกิจสู่การผลิต และบริหารจัดการงานอีเว้นท์
และคอนเสิร์ตจากต่างประเทศ ในรูปแบบของคอนเทนต์ประเภทหนึ่งด้วยการทำการตลาดที่ครบถ้วน
โดยมีอีเว้นท์ที่เกิดขึ้นในปี2550 ได้แก่ ISUZU All Star Hero, Christina Aguilera Back
to Basics Tour Live in Bangkok เป็นต้น ส่วนคอนเสิร์ตและอีเว้นท์ในประเทศนั้น
บริษัทฯได้วางแผนรองรับการขยายตัวของธุรกิจด้านนี้ ด้วยการลงทุนในบริษัท อาร์เอส เฟรชแอร์
จำกัด ซึ่งในปี2550มีคอนเสิร์ตที่ได้รับการตอบรับเป็นอย่างดี ได้แก่ คอนเสิร์ต 3Bs & The
Playboy, คอนเสิร์ต KTC Loveis Winter Festival เป็นต้น

สำหรับธุรกิจผลิตภาพยนตร์ บริษัทฯ มีภาพยนตร์ที่ออกฉายในโรงภาพยนตร์ทั้งสิ้น 5 เรื่อง ในปี
2550 ได้แก่ ผีไม้จิ้มฟัน เมล์นรกหมวยยกล้อ รักนะ24ชั่วโมง บ้านผีสิง และโปงลางสะดิ้ง
ลำซิ่งส่ายหน้า

ปี2549 บริษัทฯได้ขยายธุรกิจเข้าไปในกลุ่มธุรกิจกีฬา โดยการเข้าร่วมทุนกับบริษัท อาร์เอส
อินเตอร์เนชั่นแนล บรอดคาสติ้ง แอนด์ สปอร์ต แมเนจเม้นท์ จำกัด หรือ RSbs
เพื่อดำเนินงานบริหารจัดการธุรกิจทางด้านกีฬาทุกประเภทแบบครบวงจร ภายใต้คอนเซ็ปต์ Know
the Games โดยโครงการสำคัญของ RSbs คือ การเป็นผู้ได้รับลิขสิทธิ์บริหารจัดการ
การถ่ายทอดสดการแข่งขันฟุตบอลยูโรในปี 2551 และฟุตบอลโลก 2 สมัยซ้อนในปี 2553 และ
2557

ในส่วนของธุรกิจสื่อนั้น ประกอบด้วยธุรกิจสื่อโทรทัศน์ ซึ่งมีรายการโทรทัศน์ทั้งสิ้น 16 รายการ
(ข้อมูล ณ วันที่ 31 ธันวาคม 2550) ประกอบด้วย รายการประเภทสาระบันเทิง 4 รายการ
และรายการเพลง 12 รายการ ซึ่งรายการทั้งหมดออกอากาศทางสถานีโทรทัศน์ ช่อง 5 ช่อง 7
ช่อง 9 และ ช่อง TITV

สำหรับสื่อวิทยุนั้น บริษัทฯ ดำเนินธุรกิจภายใต้บริษัทย่อย ซึ่งมีสถานีวิทยุภายใต้การบริหารทั้งสิ้น 2
สถานี (ข้อมูล ณ วันที่ 31 ธันวาคม 2550) คือ

1.  สถานีวิทยุทหารเรือ FM 94.5 MHz ภายใต้แบรนด์ MAX 94.5 Digital Radio

2.  สถานีวิทยุทหารเรือ FM 93.0 MHz ภายใต้แบรนด์ COOL93 Fahrenheit

ธุรกิจสื่อสิ่งพิมพ์ของกลุ่มอาร์เอส ประกอบด้วยหนังสือพิมพ์รายวัน “dara daily”,
นิตยสารบันเทิงรายสัปดาห์ “dara daily tabloid”
และงานหนังสือพ็อกเก็ตบุ๊คส์ในนามสำนักพิมพ์ “Poema Book”

นอกจากนี้บริษัทฯยังต่อยอดธุรกิจสื่อที่มีอยู่ให้ครบวงจรมากยิ่งข้น ด้วยการจัดตั้งบริษัท อาร์เอส
อินสโตร์ มีเดีย จำกัด หรือ RSIM เพื่อรุกธุรกิจบริหารสื่อในโมเดิร์นเทรดเต็มรูปแบบ
โดยเริ่มด้วยการเข้าบริหารสื่อ P.O.P Radio ซึ่งเป็นสื่อวิทยุกระจายเสียงในโมเดิร์นเทรด
ครอบคลุมโมเดิร์นเทรดกว่า 540 สาขาทั่วประเทศ

ผลการดำเนินงานรวมของทั้งกลุ่มอาร์เอสสำหรับงวดสิบสองเดือน สิ้นสุดวันที่ 31 ธันวาคม 2550
แสดงรายได้รวมจากการประกอบธุรกิจจำนวน 2,515.89 ล้านบาท โดยมีสัดส่วนจากธุรกิจต่างๆ
คือ

1.  ธุรกิจเพลง ร้อยละ 28

2.  ธุรกิจสื่อ (สื่อโทรทัศน์ สื่อวิทยุ สื่อสิ่งพิมพ์ และสื่อในห้างโมเดิร์นเทรด) ร้อยละ 27

3.  ธุรกิจโชว์บิซ ร้อยละ 21

4.  ธุรกิจภาพยนตร์ ร้อยละ 12

5.  ธุรกิจดิจิตอล ร้อยละ 8

บริษัทฯมีต้นทุนการขายและผลิตทั้งสิ้น 1,842.93 ล้านบาท ค่าใช้จ่ายขายและบริหาร
(รวมค่าตอบแทนกรรมการ) 788.09 ล้านบาท และมีขาดทุนสุทธิจำนวน 121.67 ล้านบาท
คิดเป็นกำไรต่อหุ้น (มูลค่าหุ้นที่ตราไว้หุ้นละ 1 บาท) เท่ากับ (0.17) บาทต่อหุ้น

บริษัทฯ มีทุนจดทะเบียน 900,000,000 บาท แบ่งออกเป็นหุ้นสามัญ 900,000,000 หุ้น
มูลค่าที่ตราไว้หุ้นละ 1 บาท มีทุนชำระแล้วจำนวน 700,000,000 บาท แบ่งออกเป็นหุ้นสามัญ
700,000,000 หุ้น มูลค่าที่ตราไว้หุ้นละ 1 บาท

ณ วันที่ 31 ธันวาคม 2550 บริษัทฯ มีสินทรัพย์รวม 2,067.53 ล้านบาท หนี้สินรวม 1,164.48
ล้านบาท และ ส่วนของผู้ถือหุ้นรวม 903.05 ล้านบาท

ปัจจัยความเสี่ยง

 ปัจจัยความเสี่ยงที่อาจเกิดขึ้นและอาจมีผลต่อการดำเนินธุรกิจของบริษัทฯ มีดังนี้

1.  ความเสี่ยงทางเศรษฐกิจและกฎหมาย
    ซึ่งประกอบด้วยความเสี่ยงจากการเปลี่ยนแปลงของภาวะเศรษฐกิจ
    และความเสี่ยงที่อาจเกิดขึ้นจากการแก้ไขกฎหมายเกี่ยวกับการประกอบกิจการกระจายเสียงและกิจการโทรทัศน์
    และหน่วยงานกำกับดูแล

2.  ความเสี่ยงทางอุตสาหกรรม ประกอบด้วย
    ความเสี่ยงจากการแพร่กระจายของสินค้าละเมิดลิขสิทธิ์
    และความเสี่ยงจากการเปลี่ยนแปลงพฤติกรรมของผู้บริโภค

3.  ความเสี่ยงในการประกอบธุรกิจ ประกอบด้วย
    ความเสี่ยงจากปริมาณของสินค้าในตลาดกับความนิยมผู้บริโภค
    ความเสี่ยงจากการไม่สามารถต่ออายุสัญญาเช่าเวลาออกอากาศทางสถานีโทรทัศน์และวิทยุ
    ความเสี่ยงจากการทำธุรกิจภาพยนตร์ ความเสี่ยงจากการพึ่งพาผู้บริหาร
    และความเสี่ยงจากการย้ายค่ายของศิลปินและทีมงานผลิต

4.  ความเสี่ยงกรณีมีผู้ถือหุ้นรายใหญ่มากกว่าร้อยละ 50

ซึ่งปัจจัยความเสี่ยง ที่กล่าวข้างต้น เป็นความเสี่ยงที่ไม่สามารถควบคุมได้ อย่างไรก็ดี
บริษัทได้บริหารจัดการเพื่อลดความเสี่ยงที่อาจเกิดขึ้นแล้ว

รายการระหว่างกัน

การกำหนดราคาของรายการระหว่างกันกับบริษัทที่เกี่ยวข้องกัน ส่วนใหญ่เป็นการให้เช่าทรัพย์สิน
ได้กระทำโดยคำนึงถึงความเหมาะสมโดยอ้างอิงได้กับราคาตลาดและมีเงื่อนไขอื่น ๆ
ไม่แตกต่างอย่างเป็นสาระสำคัญจากตลาด โดยลักษณะของรายการระหว่างกันประกอบไปด้วย
การเช่าอาคารสำนักงาน การเช่าที่ดิน
และภาระผูกพันเกี่ยวกับการค้ำประกันวงเงินสินเชื่อที่ได้รับจากธนาคาร อย่างไรก็ดี
รายการระหว่างกันที่เกิดขึ้นได้มีการอนุมัติรายการและเปิดเผยข้อมูลตามเกณฑ์ของตลาดหลักทรัพย์แห่งประเทศไทยแล้ว